החזרה לשגרה מתנהלת בעצלתיים, בייחוד בתחום התרבות, שעדיין לא נפתח לגמרי לקהל בשל החשש מהידבקות בקורונה. אבל אמש נרשמה התפתחות חיובית עם פתיחתו של מועדון הזאפה באר שבע, שמוסיפה עוד מקום אליו יוכלו אמני ישראל להגיע ולהופיע.
אביב גפן פתח את המקום בהופעה עם חלק מהרכב להקת התעויוט שמלווה אותו כבר שנים, ולפני כן נערך טקס חגיגי להשקת המועדון. בטקס השתתפו שר התרבות והספורט, חילי טרופר, אסף מור, סמנכ"ל קבוצת זאפה, ובכירי רשת סינמה סיטי, שבשטחה הסניף הבאר שבעי שלה נמצא הזאפה: משה אדרי, מבעלי הסינמה סיטי וחברת NMC יונייטד, אבי אדרי, מנכ"ל מתחמי הסינמה סיטי, איל אדרי, סמנכ"ל מתחמי הסינמה סיטי, פנינה אדרי, מנכ"לית NMC יונייטד ועוד.
המועדון החדש, שהוקם בהשקעה של כ-6 מיליון שקלים, מתפרס על פני 1,000 מ"ר ומכיל מאות מקומות במופעי ישיבה ובמופעי עמידה. המועדון כולו עוצב כלאונג', בדומה למועדוני המוזיקה הגדולים בעולם, וצויד במערכת סאונד מתקדמת וחדשנית. כמו כן, במועדון חדרי אמנים מפוארים לרשות האמנים והנגנים שיופיעו בזאפה.